SKRIFTLIG FORESPØRGSEL E-3014/01

af Jens-Peter Bonde (EDD) til Kommissionen

(29. oktober 2001)

Om: Midler til informationsformål i ansøgerlandene

Hvilke midler er der anvendt til informationsformål og meningspåvirkning i hvert ansøgerland siden ansøgningernes indgivelse?

Hvem har været de ti største modtagere i hvert land (vil Kommissionen separat fremsende en fortegnelse over alle beløbsmodtagere med angivelse af beløb og formål)?

Svar afgivet på Kommissionens vegne af Günter Verheugen

(16. januar 2002)

Indtil 1998 har Kommissionen i vid udstrækning gennemført sine kommunikationsaktiviteter i kandidatlandene på grundlag af midler fra budgettet for det tidligere GD X (information). Dette involverede de delegationer, der deltog i en række offentlige arrangementer, seminarer, konferencer og lignende aktiviteter.

I 1998 traf Kommissionen yderligere foranstaltninger til at informere borgerne om EU. Denne kommunikationsstrategi blev gennemført via én central kontrahent, finansieret over Phare-programmet (forordning (EF) nr. 3906/89) og en række underentrepriser i det enkelte kandidatland. Denne kontrakt udløb i december 2001. Aktiviteterne har omfattet oprettelsen af EU-informationscentre i alle kandidatlandenes hovedstæder, bemandet med informationsmedarbejdere, som var ansvarlige for kontakten med offentligheden, enten personligt eller via websteder, der er blevet oprettet. Dette omfatter også bistand med oprettelsen hos de lokale myndigheder af andre informationskontorer, f.eks. på biblioteker, universiteter eller rådhuse.

Disse centre er også involveret i udarbejdelsen af brochurer, datablade og andet materiale, der har til formål at forklare EU for borgerne. De har bistået med at organisere debatter, seminarer, pressekonferencer m.m., undertiden i forbindelse med partnerlandenes egne initiativer. Skønt hovedformålet hermed oprindeligt var at informere offentligheden om EU, har åbningen af forhandlingerne givet anledning til en stigende interesse for udvidelsesprocessen og virkningerne af den. Følgelig har delegationerne og deres informationsaktiviteter i stigende grad været rettet mod at gøre rede for de afgørelser, der er truffet under forhandlingerne, og give oplysninger om Fællesskabets førtiltrædelsesbistand.

I maj 2000 indledte Kommissionen, som tredje søjle i førtiltrædelsesstrategien, en omfattende kommunikationsstrategi med aktiviteter i både de nuværende og fremtidige medlemsstater. Dette har medført en ændring af den kontraktmæssige situation, således at delegationerne er direkte ansvarlige for kontrakterne med deres informationsleverandører.

Endvidere indebærer kommunikationsstrategien en øget rolle for repræsentationerne i medlemsstaterne, der i 2001 påbegyndte opinionsundersøgelser i offentligheden med henblik på at orientere deres kommunikationsstrategi mod afholdelse af seminarer og drøftelser med offentligheden og interessegrupper. Nogle er allerede begyndt at fremstille brochurer og foldere om udvidelsen. Aktiviteterne i medlemstaterne vil blive øget i de kommende år, når udvidelsen nærmer sig, og tilsigter ikke at være meningsdannende, men at informere offentligheden i de nuværende og fremtidige medlemsstater om alle aspekter af udvidelsesprocessen.